PATVIRTINTA

Kupiškio r. Alizavos pagrindinės mokyklos direktoriaus 2023 m. spalio 6 d. įsakymu Nr. V-69

**KUPIŠKIO R. ALIZAVOS PAGRINDINĖS MOKYKLOS LANKOMUMO UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kupiškio r. Alizavos pagrindinės mokyklos ir Antašavos pradinio ugdymo skyriaus Mokyklos lankomumo užtikrinimo tvarkos aprašas (toliau – Tvarkos aprašas) nustato Kupiškio r. Alizavos pagrindinės mokyklos ir skyriaus (toliau – Mokykla) nepilnamečių mokinių, besimokančių pagal pradinio, pagrindinio ugdymo programas (toliau – Mokiniai), praleistų mokymosi dienų ir (ar) pamokų pateisinimo galimybes, informavimo apie neatvykimą į Mokyklą laiką ir būdus, Mokyklos veiksmus užtikrinant punktualų ir reguliarų Mokyklos lankymą. Tvarkos aprašas parengtas, vadovaujantis Lietuvos Respublikos švietimo, mokslo ir sporto ministro 2023 m. rugpjūčio 29 d. įsakymu Nr. V-1112 „Dėl mokinių, besimokančių pagal bendrojo ugdymo programas, mokyklos lankomumo užtikrinimo tvarkos aprašo patvirtinimo“.

2. Tvarkos aprašo paskirtis – padėti užtikrinti Lietuvos Respublikos švietimo įstatymo 43 straipsnio 11 dalies 7 ir 8 punktų, 46 straipsnio 2 dalies 2 punkto, 47 straipsnio 2 dalies 7 punkto, 49 straipsnio 2 dalies 7 punkto ir 59 straipsnio 8 dalies 4 punkto nuostatų įgyvendinimą.

3. Mokyklos nelankymas Tvarkos apraše suprantamas kaip Mokinio neatvykimas į Mokyklą, nedalyvavimas pamokoje (ar jos dalyje), kuri privaloma pagal Mokyklos pamokų tvarkaraštį, ar kitame privalomame ugdymo proceso užsiėmime.

4. Tvarkos apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

5. Mokinio neatvykimas į Mokyklą, nedalyvavimas pamokoje (ar jos dalyje) pateisinamas dėl šių priežasčių:

5.1. ligos ar apsilankymo pas gydytoją:

5.1.1. ne daugiau nei 5 mokymosi dienas per kalendorinį mėnesį gali pateisinti nepilnamečio mokinio tėvai (globėjai, rūpintojai);

5.1.2. Mokiniui praleidus daugiau nei 5 mokymosi dienas per kalendorinį mėnesį, praleistos pamokos pateisinamos, jei yra tėvų (globėjų, rūpintojų) pranešimas žinute/laišku TAMO dienyne, kad buvo kreiptasi į asmens sveikatos priežiūros įstaigą;

5.2. kitų svarbių asmeninių priežasčių, nepilnamečio mokinio tėvų (globėjų, rūpintojų) prašymu pateisinamos ne daugiau nei 3 mokymosi dienos per pusmetį. Klasės mokytojas/auklėtojas pateisina ir daugiau mokymosi dienų, jei yra objektyvios ir pagrįstos priežastys (nelaimė Mokinio šeimos aplinkoje, pažintinė kelionė su tėvais (ne daugiau kaip 5 dienos per mokslo metus) arba pateikus pagrindžiančių tai dokumentų kopijas, ar informavus dėl tokio poreikio. Klasės mokytojas/auklėtojas pateisina pavienes pamokas (35 pamokas per pusmetį), kuriose Mokinys nedalyvavo dėl svarbių asmeninių priežasčių, nepilnamečio mokinio tėvų (globėjų, rūpintojų) prašymu ir nurodžius priežastis.

5.3. nepalankių oro sąlygų, įvykių, susijusių su mokykliniu ar šeimos narių transportu, kuriuo Mokinys vyksta į Mokyklą, eismo sutrikimų ar kitų nenugalimos jėgos (*force majeure*) aplinkybių;

5.4. Mokinio dalyvavimo sporto varžybose, olimpiadoje ir/ar kitame ugdomajame renginyje (toliau – Renginys), kuris organizuojamas Mokyklos, kurioje mokosi, arba kitų institucijų ar įstaigų. Jei Renginį organizuoja ne Mokykla, kurioje mokosi, o kita institucija ar įstaiga, nepilnamečio mokinio tėvai (globėjai, rūpintojai), dėl dalyvavimo Renginyje klasės mokytojui/auklėtojui pateikia prašymą dėl praleistų pamokų pateisinimo (prie prašymo pridedamos jį pagrindžiančių dokumentų kopijos) iki Renginio arba ne vėliau kaip kitą darbo dieną po jo arba Renginį organizuojanti institucija, ar įstaiga pateikia oficialią informaciją apie mokinio dalyvavimą Renginyje iki Renginio arba ne vėliau kaip kitą darbo dieną po jo;

5.5. nepilnamečio mokinio tėvų (globėjų, rūpintojų) prašymu Mokyklos vadovo įsakymu Mokiniui suteikus poilsio dienas už atstovavimą Mokyklai varžybose, konkursuose, olimpiadose per atostogas, savaitgalio ar švenčių dienomis; taip pat suteikus laisvą nuo pamokų laiką pasiruošti dalyvauti šalies ir tarptautinėse olimpiadose, varžybose;

5.6. Mokinio tikslinio kvietimo atvykti į valstybinę ar savivaldybės instituciją ar įstaigą (pvz., pedagoginę psichologinę tarnybą, Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos (toliau – Tarnyba) ar jos įgaliotą teritorinį skyrių, teismą ir kt.), nepilnamečio mokinio tėvams (globėjams, rūpintojams) Mokykloje nustatyta tvarka pranešus dėl tokio poreikio;

5.7. dėl atsiradusių sveikatos sutrikimų Mokiniui esant Mokykloje (pamokų tvarkaraštyje nustatytu laikotarpiu).

6. Mokinio praleistas pamokas, nurodytas Tvarkos aprašo 5.3. papunktyje, jei į Mokyklą vykstama mokykliniu transportu, 5.1.2., 5.2., 5.4., 5.5., 5.6., 5.7. papunkčiuose pateisina klasės mokytojas/auklėtojas.

7. Nepilnamečio mokinio tėvai (globėjai, rūpintojai) raštu pateisina Tvarkos aprašo 5.1.1 papunktyje nustatytą praleistų mokymosi dienų skaičių ir Tvarkos aprašo 5.3. papunktyje nustatytais atvejais, išskyrus atvejį, jei į Mokyklą vykstama mokykliniu autobusu, mokymosi dienas ir (ar) nedalyvavimą pamokoje (-ose) Mokykloje nustatytais terminais ir būdu (pateikdami popierinį (Priedas Nr. 1) ar elektroninį dokumentą (parašydami e. laišką, nusiųsdami žinutę telefonu ar laišką TAMO dienyne).

**III SKYRIUS**

**INFORMAVIMAS APIE NEATVYKIMĄ Į MOKYKLĄ**

8. Nepilnamečio mokinio tėvai (globėjai, rūpintojai), veikdami išimtinai geriausiais vaiko interesais, privalo:

8.1. žinute/laišku TAMO dienyne, ne vėliau kaip iki tos dienos pamokų pradžios, kurią nepilnametis mokinys negali atvykti į Mokyklą ar dalyvauti pamokoje, arba esant objektyvioms priežastims ne vėliau kaip tą pačią dieną iki pamokų pabaigos, pranešti klasės mokytojui/auklėtojui apie neatvykimo į Mokyklą ar nedalyvavimo pamokoje priežastis;

8.2. Mokykloje nustatyta tvarka nustatytu būdu pranešti, kad dėl vaiko ligos buvo kreiptasi į asmens sveikatos priežiūros įstaigą, jei nepilnametis mokinys dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas.

9. Mokytojas/auklėtojas privalo:

9.1. fiksuoti Mokinio neatvykimą į Mokyklą per pirmą pamoką Mokykloje nustatyta tvarka nustatytu būdu;

9.2. fiksuoti Mokinio nebuvimą pamokoje iki pamokos pabaigos Mokyklos TAMO dienyne;

9.3. tą pačią dieną informuoti nepilnamečio mokinio tėvus (globėjus, rūpintojus) apie jų vaiko neatvykimą į Mokyklą ar nedalyvavimą pamokoje, jei tėvai (globėjai, rūpintojai) apie tai nepraneša;

9.4. tą pačią dieną informuoti nepilnamečio mokinio tėvus (globėjus, rūpintojus) apie jų vaiko išvykimą iš pamokos (-ų) savavališkai, be pateisinamos priežasties ar nedalyvavimą dalyje pamokos.

10. Klasės mokytojas/auklėtojas pateikia informaciją:

10.1. Mokiniams, jų tėvams (globėjams, rūpintojams) Tvarkos aprašo 9.3. ir 9.4. papunkčiuose nustatytais atvejais Mokykloje nustatyta tvarka;

10.2. apie klasės Mokinius, kurie pažeidžia pareigą punktualiai ir reguliariai lankyti Mokyklą, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, per kalendorinį mėnesį praleidžia daugiau mokymosi dienų, nei numatoma Tvarkos aprašo 5.1.1 ir 5.2. papunkčiuose, arba nėra informacijos ir pagrindžiančių dokumentų dėl kitų Tvarkos aprašo 5 punkte nurodytų priežasčių nelankyti Mokyklos (pamokų) infuormuoja raštu Mokyklos socialinį pedagogą.

**IV SKYRIUS**

**PRIEMONĖS MOKYKLOS LANKOMUMUI UŽTIKRINTI**

11. Susitarimai dėl Mokinio Mokyklos lankymo nustatomi Mokyklos lankomumo užtikrinimo tvarkos apraše (toliau – Tvarkos aprašas), mokymo sutartyje.

12. Mokyklos vaiko gerovės komisija (toliau – MVGK) stebi Mokinių Mokyklos (pamokų) lankymą, analizuoja Mokyklos nelankymo priežastis, priima sprendimus dėl Mokyklos lankymo gerinimo.

13. Jei Mokinys pažeidžia pareigą punktualiai ir reguliariai lankyti Mokyklą, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, per kalendorinį mėnesį, Mokinys praleidžia daugiau mokymosi dienų, nei numatoma Tvarkos aprašo 5.1.1 ir 5.2. papunkčiuose, arba nėra informacijos ir pagrindžiančių dokumentų dėl kitų Tvarkos aprašo 5 punkte nurodytų priežasčių nelankyti Mokyklos (pamokų), klasės mokytojas/ auklėtojas įspėja Mokinį ir nepilnamečio mokinio tėvus (globėjus, rūpintojus) bei juos informuoja apie Tvarkos aprašo 14–16 punktuose nustatytus galimus Mokyklos veiksmus, jei Mokinys einamųjų mokslo metų metu pakartotinai pažeis šią Mokinio pareigą.

14. Jei Mokinys einamųjų mokslo metų eigoje pakartotinai pažeidžia Mokinio pareigą - punktualiai ir reguliariai lankyti Mokyklą, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų - klasės mokytojas/ auklėtojas, įvertinęs pažeidimų aplinkybes ir apimtis, Mokinio Mokyklos nelankymo klausimą teikia nagrinėti MVGK posėdyje Mokykloje nustatyta tvarka.

15. Jei Mokinys po Mokyklos nelankymo klausimo nagrinėjimo MVGK posėdyje ir teikiant jos rekomenduotą švietimo pagalbą einamųjų mokslo metų eigoje nevykdo pareigos - punktualiai ir reguliariai lankyti Mokyklą, be pateisinamos priežasties nepraleisti pamokų ir kitų privalomų ugdymo proceso užsiėmimų – Mokyklos vadovas MVGK siūlymu kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų Mokiniui ir jo tėvams (globėjams, rūpintojams) skyrimo.

16. Mokykla, turėdama pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi raštu į Tarnybą ar jos įgaliotą teritorinį skyrių spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo.

17. Jei Mokinys nelankė Mokyklos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų, Mokykla, išnaudojusi visas švietimo pagalbos Mokiniui teikimo galimybes, kreipiasi į vaiko nuolatinės gyvenamosios vietos savivaldybės vykdomąją instituciją su prašymu dėl vaiko minimalios priežiūros priemonių skyrimo.

**V SKYRIUS**

**BAIGIAMOSIOS NUOSTATOS**

18. Mokykla, rengdama Mokinių Mokyklos lankomumo užtikrinimo tvarką, sudarydama ar keisdama mokymo sutartis, vadovaujasi Tvarkos aprašu. Mokinių Mokyklos lankomumo užtikrinimo tvarką tvirtina Mokyklos vadovas, suderinęs su Mokyklos taryba. Mokinių Mokyklos lankomumo užtikrinimo tvarka skelbiama viešai Mokyklos interneto svetainėje.

19. Su Mokinių Mokyklos lankomumo užtikrinimo tvarka Mokykla supažindina Mokinius, Mokinių tėvus (globėjus, rūpintojus), mokytojus, švietimo pagalbos specialistus, kitus už Mokinių lankomumo užtikrinimą Mokykloje atsakingus asmenis Mokykloje nustatyta tvarka.

20. Mokinių, jų tėvų (globėjų, rūpintojų) pateikti pranešimai, informacija dėl Mokinių praleistų mokymosi dienų ir (ar) nedalyvavimo pamokose pateisinimo, nekaupiami.

\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA:

Kupiškio r. Alizavos pagrindinės mokyklos tarybos

2023m. rugsėjo 27 d. protokoliniu nutarimu Nr.3